
DECIZIA CÎRSTOIU ÎMPOTRIVA ROMÂNIEI
DECIZIA CÎRSTOIU ÎMPOTRIVA ROMÂNIEI
CURTEA EUROPEANĂ A DREPTURILOR OMULUI
SECȚIA A PATRA
DECIZIE
Cererea nr. 59120/19
Veronica CÎRSTOIU
împotriva României
Curtea Europeană a Drepturilor Omului (Secția a patra), reunită la 6 decembrie 2022 într-o cameră compusă din:
	Branko Lubarda, președinte,
	Iulia Antoanella Motoc,
	Pere Pastor Vilanova, judecători,
și Crina Kaufman, grefier adjunct de secție a.i.,
Având în vedere cererea (nr. 59120/19) îndreptată împotriva României, prin care o resortisantă a acestui stat, doamna Veronica Cîrstoiu („reclamanta”) născută în 1957 și având domiciliul în București, a sesizat Curtea la 22 octombrie 2019, în temeiul art. 34 din Convenția pentru apărarea drepturilor omului și a libertăților fundamentale („Convenția”),
Având în vedere decizia de a aduce la cunoștința guvernului român („Guvernul”), reprezentat de agentul guvernamental, doamna O.F. Ezer, din cadrul Ministerului Afacerilor Externe, capetele de cerere privind condițiile de detenție necorespunzătoare (art. 3 din Convenție) și pretinsa nerespectare a prezumției de nevinovăție (art. 6 § 2 din Convenție) și de a declara cererea inadmisibilă pentru celelalte capete de cerere,
având în vedere observațiile părților,
după ce a deliberat în acest sens, pronunță următoarea decizie:
OBIECTUL CAUZEI
1.  La 22 februarie 2012, un complet al Curții de Apel București, din care făcea parte și reclamanta, l-a achitat pe D.S., care fusese anterior condamnat pentru abuz în serviciu. Această decizie a făcut obiectul unei serii de articole în presă.
2.  La 24 februarie 2012, Inspecția Judiciară s-a sesizat din oficiu după ce completul de judecată în cauză a pronunțat decizia de achitare a lui D.S. Două luni mai târziu, o comisie de disciplină pentru judecători din cadrul Consiliului Superior al Magistraturii (CSM) a exercitat acțiunea disciplinară împotriva reclamantei.
3.  La 28 februarie 2012, în cadrul unei conferințe de presă anuale, D.M., procurorul șef al Direcției Naționale Anticorupție („DNA”), a criticat achitarea lui D.S. și a exprimat îndoieli cu privire la soluția adoptată de completul de judecată din care făcea parte reclamanta.
4.  În aprilie 2012, a fost deschisă o anchetă penală împotriva acesteia. În martie 2019, aceasta fost condamnată definitiv de Înalta Curte de Casație și Justiție la șapte ani de închisoare pentru trafic de influență, înșelăciune și fals pentru fapte legate de decizia prin care s-a dispus achitarea lui D.S.
5.  În perioada 27 martie – 16 iulie 2019, reclamanta a fost încarcerată în Penitenciarul pentru femei Târgșor, unde susține că a fost deținută în condiții necorespunzătoare. A denunțat supraaglomerarea, timpul foarte scurt petrecut în afara celulelor, accesul limitat la toaletă și igiena precară din acest penitenciar.
6.  În temeiul Legii nr. 169/2017, care a introdus o măsură compensatorie sub forma unei reduceri a pedepsei pentru deținuții care au fost expuși la condiții de detenție necorespunzătoare cu scopul de a remedia încălcarea art. 3 din Convenție, pedeapsa reclamantei a fost redusă cu 24 de zile de detenție pentru perioada de referință și, la 16 iulie 2019, a fost liberată condiționat.
MOTIVAREA CURȚII
Cu privire la capătul de cerere întemeiat pe art. 3 din Convenție
7.  Reclamanta s-a plâns de condițiile de detenție necorespunzătoare din Penitenciarul Târgșor (art. 3 din Convenție).
8.  Guvernul subliniază că reclamanta a beneficiat de recursul compensatoriu introdus prin Legea nr. 169/2017 pentru modificarea și completarea Legii nr. 253/2013 privind executarea pedepselor și a măsurilor privative de libertate și că, în consecință, aceasta și-a pierdut calitatea de victimă în sensul art. 34 din Convenție.
9.  Reclamanta a formulat observații ca răspuns la 17 iunie 2022, după expirarea, la 3 iunie 2022, a termenului stabilit de Curte în acest sens. În conformitate cu art. 38 § 1 din Regulament, observațiile sale tardive nu au fost depuse la dosar.
10.  Curtea reamintește că recursul intern, în vigoare înainte de decembrie 2019, introdus pentru a remedia condițiile de detenție necorespunzătoare din România a fost considerat efectiv de către Curte în cauza Dîrjan și Ștefan împotriva României [(dec.), nr. 14224/15 și 50977/15, pct. 23-33, 15 aprilie 2020]. În speță, reclamantei i s-a acordat o despăgubire pentru perioada cuprinsă între 27 martie și 16 iulie, perioadă în care a fost încarcerată în Penitenciarul Târgșor în condiții contrare acestei dispoziții. În plus, Curtea constată că respectiva compensare din speță, explicit acordată pentru a repara încălcarea art. 3 din Convenție, a avut ca efect direct punerea în libertate anticipată a reclamantei și, prin urmare, a împiedicat continuarea pretinsei încălcări (supra, pct. 6; Dîrjan și Ștefan, decizie citată anterior, pct. 23‑33).
11.  Având în vedere cele de mai sus, Curtea consideră că reclamanta nu mai poate pretinde că este o victimă a faptelor pe care le reclamă, și anume condiții de detenție necorespunzătoare.
12.  În lumina celor de mai sus, Curtea admite excepția ridicată de Guvern.
13.  Pentru motivele expuse mai sus, rezultă că această parte a cererii este incompatibilă ratione personae cu dispozițiile Convenției în sensul art. 35 § 3 lit. a) și trebuie să fie respinsă în temeiul art. 35 § 4.
Cu privire la capătul de cerere întemeiat pe art. 6 § 2 din Convenție
14.  Reclamanta s-a plâns de încălcarea dreptului său la prezumția de nevinovăție din cauza unor declarații făcute în mass-media de D.M., procurorul șef al DNA, cu puțin timp înainte de începerea urmăririi penale față de ea (art. 6 § 2 din Convenție).
15.  Guvernul a invocat două excepții preliminare de neepuizare a căilor de atac interne: a) una privind calea de atac prevăzută la art. 75 din Legea nr. 303/2004 privind statutul judecătorilor și procurorilor și la art. 30 din Legea nr. 317/2004 privind CSM, care permite magistraților să sesizeze CSM, instituție care a delegat Inspecției Judiciare sarcina de a cerceta declarațiile în litigiu, cu scopul de a-i apăra împotriva oricărui act de imixtiune în activitatea lor profesională de natură să le afecteze independența și imparțialitatea, și b) cealaltă privind introducerea unei acțiuni în răspundere civilă delictuală împotriva autorului declarațiilor făcute în cadrul conferinței de presă din 28 februarie 2012.
16.  Reclamanta nu a formulat nicio observație ca răspuns în termenele stabilite de Curte și, în temeiul art. 38 § 1 din Regulament, observațiile sale tardive nu au fost depuse la dosar (supra, pct. 9).
17.  Curtea reamintește că având în vedere însăși natura dreptului consacrat la 6 § 2 din Convenție, orice cale de atac internă efectivă, care vizează repararea unei pretinse încălcări a dreptului la prezumția de nevinovăție, survenită în cursul procedurii penale pendinte, trebuie să fie disponibilă imediat pentru justițiabil și nu trebuie să depindă de rezultatul procesului acestuia. A admite contrariul ar însemna să desființăm însuși principiul respectării prezumției de nevinovăție [Gutsanovi împotriva Bulgariei, nr. 34529/10, pct. 176, CEDO 2013 (extrase), și Toni Kostadinov împotriva Bulgariei, nr. 37124/10, pct. 108, 27 ianuarie 2015].
18.  În speță, în lumina principiului reamintit supra, pct. 17, Curtea constată că respectivele căi de atac propuse de Guvern nu erau de natură să repare pretinsa încălcare a prezumției de nevinovăție a reclamantei. În ceea ce privește, în primul rând, protecția pe care ar fi putut să i-o ofere CSM, este greu de imaginat că o astfel de cale ar fi putut constitui o cale de atac efectivă în speță, în măsura în care Inspecția Judiciară, organul disciplinar competent să cerceteze declarațiile în litigiu, începuse din oficiu cercetarea disciplinară împotriva reclamantei (supra, pct. 2) cu privire la faptele vizate de aceleași declarații (supra, pct. 3). Nici acțiunea în răspundere civilă delictuală împotriva lui D.M. nu ar fi reprezentat, în speță, o cale care să fi permis oferirea unei reparații adecvate reclamantei, întrucât faptele care au stat la baza declarațiilor făcute de D.M. la conferința de presă au făcut obiectul unei proceduri penale și au justificat condamnarea reclamantei (supra, pct. 4). În orice caz, Curtea amintește că a hotărât, în două cauze românești, că nu există o cale de atac internă disponibilă pentru a denunța o încălcare a prezumției de nevinovăție (Neagoe împotriva României, nr. 23319/08, pct. 26-29, 21 iulie 2015, Bivolaru împotriva României, nr. 28796/04, pct. 114, 28 februarie 2017). Este necesar așadar să respingă excepția Guvernului.
19.  Cu toate acestea, Curtea amintește că, în temeiul art. 35 § 1 din Convenție, nu poate fi sesizată „decât într-un termen de șase luni de la data pronunțării deciziei interne definitive”. De asemenea, Curtea amintește că, în trecut, a hotărât că, în cazul în care nu este disponibilă nicio cale de atac internă pentru denunțarea unei fapte care se presupune că încalcă Convenția, termenul de șase luni prevăzut la art. 35 § 1 din Convenție începe, în principiu, să curgă din ziua în care a fost comisă fapta incriminată sau din ziua în care reclamantul a avut de suferit direct din cauza acestei fapte, a luat cunoștință sau ar fi putut lua cunoștință de aceasta [Aydın împotriva Turciei (dec.), nr. 28293/95 și alte două, CEDO 2000‑III (extrase)].
[bookmark: _GoBack]20.  În această privință, Curtea reamintește că, deși în cadrul observațiilor formulate Guvernul nu susținut în niciun fel că cererile erau inadmisibile pentru nerespectarea regulii celor șase luni, nu este de competența acesteia să excludă aplicarea acestei reguli pentru unicul motiv că Guvernul nu a formulat o excepție preliminară în acest sens [a se vedea, de exemplu, Sabri Güneş împotriva Turciei (MC), nr. 27396/06, pct. 28-31, 29 iunie 2012, Radomilja și alții împotriva Croației (MC), nr. 37685/10 și 22768/12, pct. 138, 20 martie 2018].
21.  Declarațiile lui D.M. au fost făcute la 28 februarie 2012, în cadrul conferinței de presă a DNA, iar cererea a fost depusă la 22 octombrie 2019, adică în afara termenului de șase luni prevăzut la art. 35 § 1 din Convenție.
22.  Prin urmare, este necesar ca acest capăt de cerere să fie declarat inadmisibil, în conformitate cu art. 35 § 1 și § 4 din Convenție.
Pentru aceste motive, în unanimitate, Curtea
Declară cererea inadmisibilă.
Redactată în limba franceză, apoi comunicată în scris, la 19 ianuarie 2023.
	
	Crina Kaufman	Branko Lubarda 
	Grefier adjunct a.i.	Președinte

